Kaja Kallasová

Kaja Kallasová (; * 18. jún 1977, Tallinn, Estónska SSR, Sovietsky zväz) je estónska politička, od januára 2021 premiérka Estónska ako prvá žena v tomto úrade. Od apríla 2018 pôsobí vo funkcii predsedníčky Estónskej reformnej strany.

Politická kariéra 
V roku 1999 absolvovala bakalárske štúdium práva na Tartuskej univerzite. Počas právnického praxovania žila krátko vo Francúzsku a Fínsku, neskôr bola partnerkou v druhej najväčšej právnickej firme v Estónsku. Od roku 2007 dištančne študovala na súkromnej Estonian Business School a v roku 2010 získala titul EMBA z ekonómie.

V politike sa začala angažovať v roku 2010, kedy vstúpila do Estónskej reformnej strany. V rokoch 2011 až 2014 bola poslankyňou estónskeho parlamentu (Riigikogu). V rokoch 2014 až 2018 bola poslankyňou Európskeho parlamentu v liberálnej frakcii ALDE.

V januári 2021 sa stala prvou premiérkou Estónska. Vo funkcii zastáva veľmi kritické postoje voči Rusku, najmä v súvislosti ruskou inváziou na Ukrajinu. Ruského prezidenta Putina označila za vojnového zločinca a jej vláda rýchlo poskytla napadnutej Ukrajine rozmanitú pomoc, vrátane dodávok zbraní ako sú protitankové strely alebo húfnice.

15. júla 2022 obhájila v parlamente mandát svojej druhej vlády. Prvá sa rozpadla 3. júna po tom, ako premiérka odmietla spoluprácu s koaličnou stredoľavou Estónskou stranou stredu, ktorá zablokovala vládnu reformu týkajúcu sa sociálnej politiky a predškolského vzdelávania.

Rodina 
Jej otcom je Siim Kallas, ktorý v roku 1994 Estónsku reformnú stranu zakladal. V 90. rokoch bol ministrom zahraničných vecí Estónska, v rokoch 2002 – 2003 aj premiérom. V rokoch 2010 až 2014 bol členom Európskej komisie. Je druhýkrát vydatá, z prvého manželstva má syna, s druhým manželom vychováva syna a dcéru z jeho prvého manželstva.

Referencie

Iné projekty

Externé odkazy 
 Kaja Kallasová – osobný web 
 Kaja Kallasová na webe úradu vlády 
 Kaja Kallasová na Twitteri

Zdroj 

Estónski právnici
Estónski ekonómovia
Estónski politici
Predsedovia vlády Estónska
Premiérky
Členovia Riigikogu
Poslanci Európskeho parlamentu z Estónska
Absolventi Tartuskej univerzity
Osobnosti z Tallinnu